
Cu privire la modificarea Hotărârii Guvernului nr. 720/2025 
pentru aprobarea mecanismelor și metodologiei aplicabile în procedura 
de azil (mecanismul de acordare a condițiilor materiale de primire acordate solicitanților de azil, metodologia de estimare a costurilor pentru condițiile materiale de primire, precum și mecanismul de aplicare a conceptului 
de țară de origine/terță sigură)
------------------------------------------------------------

În temeiul art. 30 alin. (6) din Legea nr. 270/2008 privind azilul în Republica Moldova (Monitorul Oficial al Republicii Moldova, 2009, nr. 53-54, art.145), cu modificările ulterioare, Guvernul HOTĂRĂȘTE:

1. Hotărârea Guvernului nr. 720/2025 pentru aprobarea mecanismelor și metodologiei aplicabile în procedura de azil (mecanismul de acordare a condițiilor materiale de primire acordate solicitanților de azil, metodologia de estimare a costurilor pentru condițiile materiale de primire, precum și mecanismul de aplicare a conceptului de țară de origine/terță sigură) (Monitorul Oficial al Republicii Moldova, 2025, nr. 573–575, art. 737) se modifică după cum urmează:

1.1.  în hotărâre:

1.1.1. în denumire, textul „(mecanismul de acordare a condițiilor materiale de primire acordate solicitanților de azil, metodologia de estimare a costurilor pentru condițiile materiale de primire, precum și mecanismul de aplicare a conceptului de țară de origine/terță sigură)” se exclude;

1.1.2. în clauza de adoptare, după textul „art. 281 alin. (2),” se introduce  textul „art. 30 alin. (6),”;

1.1.3. punctul 1 se completează cu subpunctul 1.4 cu următorul cuprins:

„1.4. Mecanismul de acces al solicitanților de azil la asistență medicală, conform anexei nr. 4”;

1.2.  se completează cu anexa nr. 4 cu următorul cuprins:


„Anexa nr. 4
la Hotărârea Guvernului nr. 720/2025

MECANISMUL
de acces al solicitanților de azil la asistență medicală 

I. DISPOZIȚII GENERALE

1. Prezentul Mecanism reglementează modul de acces al solicitanților de azil la asistența medicală pe teritoriul Republicii Moldova, în condițiile art. 30 din Legea nr. 270/2008 privind azilul în Republica Moldova.
2. Prevederile prezentului Mecanism se aplică tuturor solicitanților de azil aflați pe teritoriul Republicii Moldova.
3. Solicitanții de azil beneficiază de asistență medicală în condițiile Legii nr. 270/2008 privind azilul în Republica Moldova și ale prezentului Mecanism.
4. Pachetul de servicii medicale esențiale acordate solicitanților de azil se aprobă prin ordin al ministrului sănătății.
5. Prestatorii de servicii medicale care acordă asistență medicală solicitanților de azil sunt desemnați prin ordin al ministrului sănătății.
6. Costul serviciilor medicale acordate solicitanților de azil se stabilește conform tarifelor pentru serviciile medicale, aprobate în modul stabilit de legislație.
7. Solicitanții de azil încadrați în muncă în Republica Moldova în baza unui contract individual de muncă, încheiat în temeiul legislației Republicii Moldova, beneficiază de servicii medicale în cadrul sistemului asigurării obligatorii de asistență medicală.
8. Solicitanții de azil copii beneficiază de servicii medicale în aceleași condiții ca și copiii cetățeni ai Republicii Moldova, în conformitate cu art. 30 alin. (4) din Legea nr. 270/2008 privind azilul în Republica Moldova, iar organizarea și prestarea serviciilor se realizează potrivit Programului unic al asigurării obligatorii de asistență medicală, cu particularitățile stabilite de prezenta hotărâre.
9. În cazul în care solicitantul de azil dispune de asigurare medicală benevolă (facultativă), costurile serviciilor medicale se acoperă prioritar din această sursă, iar prezentul Mecanism se aplică pentru partea neacoperită de asigurarea respectivă.



II. CONDIȚIILE ȘI MODUL DE ACCESARE 
A SERVICIILOR MEDICALE

10. Solicitantul de azil beneficiază de servicii medicale în caz de agravare a stării de sănătate; pentru efectuarea examenelor medicale sau a expertizelor necesare pentru identificarea statutului de persoană cu necesități speciale; precum și pentru efectuarea examenelor medicale în scopul depistării precoce a bolilor infecțioase contagioase de sănătate publică și, după caz, pentru realizarea expertizelor destinate determinării vârstei copilului.
11. Solicitantul de azil accesează serviciile medicale prin adresarea directă către prestatorii de servicii medicale, prin intermediul serviciului național pentru apelurile de urgență sau, după caz, prin referire din partea Inspectoratului General pentru Migrație, conform modalității de acordare a serviciilor medicale stabilite prin ordinul ministrului sănătății.
12. Examenele medicale și expertizele prevăzute în prezentul Mecanism se efectuează cu respectarea demnității umane, a consimțământului informat al solicitantului de azil și a principiului confidențialității datelor cu caracter personal.
13. Solicitanții de azil majori se clasifică în solicitanți de azil fără necesități speciale și solicitanți de azil cu necesități speciale.
14. Solicitantul de azil fără necesități speciale beneficiază de asistență medicală primară și urgentă prespitalicească, conform pachetului de servicii medicale esențiale, în baza documentului de identitate temporar al solicitantului de azil.
15. În vederea identificării solicitantului de azil ca persoană cu necesități speciale, acesta este referit de către Inspectoratul General pentru Migrație pentru efectuarea unor examene medicale și/sau expertize, după caz, care constituie temei pentru încadrarea solicitantului de azil în categoria respectivă.
16. Solicitantul de azil cu necesități speciale beneficiază, suplimentar prevederilor pct. 14, de asistență medicală urgentă și de tratamentul de bază al bolilor, conform pachetului de servicii medicale esențiale, în baza documentului de identitate temporar al solicitantului de azil și a deciziei de acordare a condițiilor materiale de primire, în care este indicată încadrarea acestuia în categoria respectivă.
17. Pentru stabilirea cadrului corespunzător de acordare a serviciilor medicale, prestatorii de servicii medicale verifică:
17.1. identitatea solicitantului de azil în baza documentului de identitate temporar al solicitantului de azil;
17.2. după caz, în baza deciziei de acordare a condițiilor materiale de primire emise de Inspectoratul General pentru Migrație, statutul de solicitant de azil cu necesități speciale;
17.3. statutul solicitantului de azil în sistemul asigurării obligatorii de asistență medicală.
18. În situația în care nu se confirmă statutul de solicitant de azil de către Inspectoratul General pentru Migrație, prestatorul de servicii medicale solicită achitarea costului serviciilor medicale de către persoana respectivă,  conform tarifelor aprobate în modul stabilit de legislație.

III. MODUL DE ACHITARE A SERVICIILOR MEDICALE

19. Finanțarea serviciilor medicale acordate solicitanților de azil în condițiile prezentului Mecanism se asigură din contul mijloacelor financiare prevăzute anual în bugetul Ministerului Afacerilor Interne, precum și/sau din alte surse prevăzute de legislație.
20. În vederea asigurării finanțării, Inspectoratul General pentru Migrație încheie contracte de prestare a serviciilor medicale cu prestatorii desemnați de către Ministerul Sănătății.
21. Prestatorul de servicii medicale prezintă Inspectoratului General pentru Migrație documentul justificativ și factura fiscală electronică, în conformitate cu termenele și condițiile stabilite prin contract.
22. În documentul justificativ, prestatorul de servicii medicale indică în mod obligatoriu datele de identitate ale solicitantului de azil, tipul și volumul serviciilor medicale acordate, costul serviciilor, stabilit conform tarifelor serviciilor medicale.”

2. Prezenta hotărâre intră în vigoare la 1 ianuarie 2027.




Prim-ministru					ALEXANDRU MUNTEANU



Contrasemnează:



Ministrul sănătății					Emil Ceban 



Ministrul afacerilor interne				Daniella Misail-Nichitin 









Vizează:




Secretar general al Guvernului			               	  Alexei BUZU

